
AVIZ

asupra propunerii legislative privind combaterea plăţilor întârziate 
de către autorităţile şi instituţiile publice
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă privind combaterea plăţilor întârziate de către autorităţile şi instituţiile publice, trimisă cu adresa nr. Pl-x 82 din 16 martie 2010, înregistrată sub  nr. 21/94 din  17 martie 2010. 
Senatul, în calitate de primă Cameră sesizată, a respins iniţiativa legislativă în şedinţa din 8 martie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  24 martie 2010.
  Membrii Comisiei au examinat propunerea legislativă supus avizării, expunerea de motive, avizul favorabil al Consiliului Legislativ trimis cu adresa  nr. 1052 din 21 septembrie 2009 şi punctul de vedere al Guvernului transmis cu adresa nr. 156 din 25 ianuarie 2010 prin care nu susţine adoptarea acestei iniţiative legislative.
 Cu prilejul dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică întrucât completarea pct.1 al art.1 cu textul „indiferent de temeiul legal în baza căruia a fost încheiat” are un caracter restrictiv, opunându-se spiritului Directivei Parlamentului European şi a Consiliului 2000/35/CE din 29 iunie 2000 privind combaterea întârzierii la plată în tranzacţiile comerciale. 

Mai mult decât atât, din perspectiva dreptului concurenţei este nejustificată impunerea unor rigori în tranzacţiile comerciale numai unei anumite categorii de comercianţi, întrucât regiile autonome şi societăţile comerciale cu capital integral sau majoritar de stat sunt comercianţi şi nu autorităţi publice.

De asemenea, propunerile formulate la pct.5 şi 6 din iniţiativa legislativă sunt inspirate din Proiectul de directivă pentru modificarea                            Directivei 2000/35/ CE, fără a urma principiile şi spiritul acesteia. Proiectul de directivă distinge între compensaţia acordată pentru nerespectarea termenului de plată de către o autoritate publică (5% din preţ) şi compensaţia datorată de un comerciant (pentru o datorie mai mică de 1000 euro, compensaţia va fi o sumă fixă de 40 euro, pentru o datorie cuprinsă între 1000 – 10 000 euro, 70 euro, iar pentru o datorie mai mare de 10 000 euro, 1% din suma datorată).

Totodată, potrivit doctrinei, în obligaţiile comerciale, ca şi în dreptul comun, în cazul întârzierii în executarea unei obligaţii băneşti, debitorul datorează dobânzi. Aceste dobânzi sunt daune interese moratorii, care sunt menite să sancţioneze pe debitor pentru încălcarea obligaţiei şi, totodată, să repare prejudiciul suferit de creditor prin întârzierea în executarea obligaţiei. Întrucât evaluarea prejudiciului cauzat prin întârziere în executarea unei obligaţii băneşti este dificil de realizat, această operaţiune este făcută de legiuitor, prin stabilirea dobânzii legale. Legea prezumă că lipsa de folosinţă a sumei de bani produce creditorului un prejudiciu constând în cuantumul dobânzii legale, calculată pe durata întârzierii în executare.

Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi                    (1 vot împotrivă), avizarea negativă a iniţiativei legislative.
În raport cu obiectul şi conţinutul său, iniţitiva legislativă face parte din categoria legilor ordinare.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
Consilier  parlamentar
     Anca Chiser

